กรณีศึกษา Bang & Olufsen
กรณีศึกษา Bang & Olufsen / โดย ลงทุนแมน  หากเราอยากมีแบรนด์เป็นของตัวเอง เราจะสร้างความแตกต่างของแบรนด์เราอย่างไร?  เมื่อ 92 ปีที่แล้ว มีคู่หูวิศวกรชาวสวีเดนกล่าวว่า.. “เราต้องสร้างหัวใจหลักของแบรนด์จากความขัดแย้ง”  ตัวแปรความขัดแย้งของพวกเขาคือ ศิลปะ และ วิทยาศาสตร์   ทำไมถึงต้องเป็นศิลปะ และ วิทยาศาสตร์? ลงทุนแมนจะเล่าให้ฟัง
8 ต.ค. 2561

กรณีศึกษา Bang & Olufsen / โดย ลงทุนแมน
หากเราอยากมีแบรนด์เป็นของตัวเอง
เราจะสร้างความแตกต่างของแบรนด์เราอย่างไร?
เมื่อ 92 ปีที่แล้ว มีคู่หูวิศวกรชาวสวีเดนกล่าวว่า..
“เราต้องสร้างหัวใจหลักของแบรนด์จากความขัดแย้ง”
ตัวแปรความขัดแย้งของพวกเขาคือ ศิลปะ และ วิทยาศาสตร์
ทำไมถึงต้องเป็นศิลปะ และ วิทยาศาสตร์?
ลงทุนแมนจะเล่าให้ฟัง
คุณ Peter Boas Bang นักศึกษา ภาควิศวกรรมไฟฟ้าชาวเดนมาร์ก มีความชื่นชอบในเทคโนโลยีที่เกี่ยวข้องกับเครื่องเสียงเป็นพิเศษ
เรื่องนี้ทำให้หลังจากจบการศึกษา เขาได้ต่อยอดสิ่งที่เรียนโดยการไปทำงานในโรงงานผู้ผลิตเครื่องเสียงที่สหรัฐอเมริกากว่า 6 เดือน
หลังจากได้ประสบการณ์การทำงานในโรงงาน คุณ Bang ได้ตัดสินใจชวนเพื่อนวิศวกรสมัยเรียนของเขา คือ คุณ Svend Andreas Grøn Olufsen มาร่วมกันสร้างแบรนด์เครื่องเสียงร่วมกัน
คุณ Bang และคุณ Olufsen เริ่มสร้างห้องทดลองที่บ้านของครอบครัวคุณ Olufsen โดยคุณ Bang รับผิดชอบการทดลองและพัฒนาเทคโนโลยีบนสินค้า และคุณ Olufsen รับผิดชอบเรื่องการบริหารธุรกิจ
เนื่องจากการวางแผนที่ดี ทำให้ผู้ก่อตั้งทั้งสองมีแนวทางการดำเนินกิจการที่มีระบบ ส่งผลให้บริษัทขับเคลื่อนธุรกิจไปได้อย่างรวดเร็ว
ในปี 1927 คุณ Bang และคุณ Olufsen เปิดตัวสินค้าชิ้นแรกของบริษัท The Bang and Olufsen Eliminator เป็นวิทยุที่สามารถเล่นได้โดยใช้ไฟฟ้าแทนที่จะเป็นแบตเตอรี่ขนาดใหญ่
เมื่อสินค้าของพวกเขาเริ่มติดตลาด พวกเขาจึงได้ตั้งชื่อแบรนด์ตามนามสกุลของแต่ละคนออกมาเป็น B&O ย่อมาจาก Bang & Olufsen และได้คิดค้นโลโก้ตั้งแต่ปี 1932 และยังใช้มาจนถึงปัจจุบัน
นอกจากนี้ พวกเขาได้ย้ายห้องทำงานจากห้องใต้หลังคาที่บ้าน ไปเป็นโรงงานในเมือง Struer ประเทศเดนมาร์ก ซึ่งต่อมาโรงงานนี้สามารถสร้างอาชีพให้คนในชุมชนกว่า 3,000 คน..
หลังจากการสร้างโรงงานอย่างเป็นทางการ B&O เริ่มพัฒนาเทคโนโลยีใหม่ๆ เช่น ระบบเครื่องอัดเสียงสำหรับถ่ายทำภาพยนตร์ และลำโพงสำหรับโรงละคร
ในสมัยนั้น เทคโนโลยีใหม่ๆ หรือฟังก์ชันแปลกๆ จะสร้างความสับสนให้กับผู้ใช้งาน ตัวอย่างเช่น
หากเราต้องการเปิดวิทยุ 1 คลื่นโปรด เราต้องคอยหมุนเพื่อหาสัญญาณ
แต่คุณ Bang กลับคิดว่า.. 
ทำไมเราไม่สร้าง 1 ปุ่มขึ้นมาเพื่อบันทึกคลื่นที่เราชอบแทนการหมุนที่ยุ่งยาก?
พอเรื่องเป็นแบบนี้ คุณ Bang และคุณ Olufsen จึงสนใจเรื่องการออกแบบ และเริ่มนำการออกแบบสินค้าที่สร้างประสบการณ์ที่แตกต่างมาประยุกต์ใช้กับสินค้าอิเล็กทรอนิกส์
ไม่น่าเชื่อว่า ความคิดที่แตกต่างโดยนำความยุ่งยากในชีวิตเป็น โจทย์ ผสมกับเทคโนโลยีที่ตัวเองสนใจ สามารถสร้างเอกลักษณ์ให้ B&O ไปโดยปริยาย
สิ่งเหล่านี้ ส่งผลให้สินค้าของ B&O เริ่มมีเอกลักษณ์เฉพาะตัว และดูล้ำสมัยกว่าสินค้าทั่วไปในท้องตลาด เพราะการเลือกใช้วัสดุที่ไม่เหมือนใคร และการออกแบบอย่างพิถีพิถัน
แม้ว่าเส้นทางของ B&O จะดูราบรื่น และไปได้ดี
แต่โรงงานของเขาถูกเผาจนไม่เหลืออะไรเลยระหว่างสงครามโลกครั้งที่ 2 โดยทหารเยอรมัน..
แต่เรื่องนี้ไม่เคยทำให้ B&O ล้มเลิกความตั้งใจ
คุณ Bang และคุณ Olufsen สร้างโรงงานขึ้นอีกครั้งในวัยเกือบ 50 ปีและส่งไม้ต่อธุรกิจเครื่องเสียงให้กับรุ่นถัดไป..
ต่อมา B&O ปรับกลยุทธ์การตลาดอีกครั้งโดยเริ่มสร้างหน้าร้าน แทนที่จะส่งให้ตัวแทนจำหน่ายเป็นหลัก เพื่อที่จะติดต่อ และให้ความช่วยเหลือลูกค้าได้โดยตรง
นอกจากนี้ B&O เริ่มจับมือกับแบรนด์ชั้นนำอย่าง HP หรือแม้แต่ Lamborghini เพื่อพัฒนาระบบเสียงร่วมกัน
จนในที่สุด บริษัท Bang & Olufsen ได้จดทะเบียนในตลาดหลักทรัพย์ประเทศเดนมาร์ก
ต่อมาในปี 2008 ทั่วโลกเกิดวิกฤติเศรษฐกิจ B&O ก็ได้รับผลกระทบไปด้วย..
เรื่องนี้ส่งผลให้ยอดขายของ B&O ตกลงอย่างหนักกว่า 38% ระหว่างปี 2008 ถึง 2009 ส่งผลให้หุ้น B&O ตกจาก 52 ดอลลาร์สหรัฐ เหลือเพียง 8.50 ดอลลาร์สหรัฐ
อย่างไรก็ตาม บริษัทยังยึดถือแนวทางเดิม คือการสร้างศิลปะที่ไม่เหมือนใคร ลงบนสินค้าที่มีประสิทธิภาพ ส่งผลให้บริษัทพลิกกลับมาทำกำไรได้ในระยะเวลาเพียง 2 ปี
ปัจจุบันบริษัท Bang & Olufsen ถูกจัดอยู่ในกลุ่ม Luxury Lifestyle มีกลุ่มลูกค้าระดับบนเป็นหลัก และเริ่มขยายตลาดสู่ประเทศในแถบเอเชียโดยมีสัดส่วนยอดขายจากทวีปยุโรป 46.7% จีน 18.4%  สหรัฐอเมริกา 13.3%
ปี 2015 รายได้ 13,402 ล้านบาท
ปี 2016 รายได้ 15,036 ล้านบาท
ปี 2017 รายได้ 16,721 ล้านบาท
และปัจจุบัน Bang & Olufsen A/S มีมูลค่าตลาดสูงถึง 32,118 ล้านบาท..
เรื่องนี้บอกอะไรเรา?
ย้อนกลับไปเมื่อ 93 ปีก่อน..
หลายคนคงหมุนวิทยุหาคลื่นโปรดที่ตนเองชื่นชอบ
แต่คุณ Bang คิดว่า.. 
เราสามารถทำให้มันง่ายกว่านั้นได้โดยการสร้างปุ่มขึ้นมา
จากปุ่มวิทยุ ถูกต่อยอดตามกาลเวลารวมไปถึงการฝ่าฟันวิกฤติหลายครั้ง 
ทำให้ B&O ยังอยู่จนถึงทุกวันนี้..
จริงๆ แล้ว หัวใจหลักของแบรนด์อาจไม่ใช่เพียงรูปลักษณ์ที่แตกต่าง แต่เป็นคุณภาพของสินค้าที่ทำให้คนเชื่อมั่นได้เสมอ ไม่ว่าเวลาจะผ่านไปนานแค่ไหน..
----------------------
หากชอบเรื่องนี้ ติดตามเรื่องน่ารู้อื่นๆ ได้ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-6.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-